**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 2 – 2025

 **ΑΜΑΡΟΥΣΙΟΥ Αρ. Πρ.:** 48

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//: [www.syllogosekpaideutikonpeamarousiou.gr](http://www.syllogosekpaideutikonpeamarousiou.gr)**

**ΠΡΟΣ : ΥΠΑΙΘΑ, Δ/νση Δ. Ε. Κέρκυρας**

**Κοινοποίηση: ΕΛΜΕ Κέρκυρας, Τα μέλη του Συλλόγου μας, ΔΟΕ, ΟΛΜΕ, Συλλόγους Εκπ/κών Π. Ε. & ΕΛΜΕ της χώρας**

**ΨΗΦΙΣΜΑ**

**Κάτω τα χέρια από τους Διευθυντές και Υποδιευθύντριες σχολείων στην Κέρκυρα που καθαιρέθηκαν επειδή συμμετείχαν στην Απεργία-Αποχή και δεν αξιολόγησαν**

Με διαπιστωτικές πράξεις του ΔΔΕ Κέρκυρας, **στις 3 Φεβρουαρίου 2025**, καθαιρέθηκαν, αυθαίρετα, παράνομα και αντισυνταγματικά, 2 Διευθυντές σχολείων και 2 Υποδιευθύντριες. Συγκεκριμένα πρόκειται για την Διευθύντρια του Γυμνασίου Περουλάδων, τον Διευθυντή του ΕΠΑΛ Κ. Κορακιάνας και τις Υποδιευθύντριες του 4ου ΓΕΛ Κέρκυρας και του Γυμνασίου με Λ.Τ. Κασσιώπης.

Οι καθαιρέσεις αυτές έγιναν μετά από πολύμηνες απειλές, με συνεχή τηλεφωνήματα, έγγραφα με τελεσίγραφα και άλλες κινήσεις από το Διευθυντή Δ. Ε. Κέρκυρας, ο οποίος, άλλοτε με το «μαστίγιο» και άλλοτε με το «καρότο» προσπαθούσε να εξαναγκάσει τους συναδέλφους να υποκύψουν και να μπουν σε μια διαδικασία, αντίθετη με τις αποφάσεις των συλλογικών τους οργάνων.

Το «έγκλημα» των συναδέλφων Διευθυντών ήταν ότι επειδή συμμετείχαν στη απεργία/αποχή του κλάδου, δεν προχώρησαν σε αξιολόγηση καθηγητών. Στο ίδιο «παράπτωμα» εμπίπτουν και οι Υποδιευθύντριες, οι οποίες αν και δεν αξιολογούν, έπεσαν στην εκδικητική μανία του ΔΔΕ Κέρκυρας και καθαιρέθηκαν, ως στελέχη της Εκπαίδευσης.

**Ο στόχος ξεκάθαρος: Να παρεμποδιστεί η συνδικαλιστική δράση και εκβιαστικά οι εκπαιδευτικοί να συρθούν στην αντιδραστική αξιολόγηση - κατηγοριοποίηση σχολείων και εκπαιδευτικών που οδηγεί στην ιδιωτικοποίηση και εμπορευματοποίηση του δωρεάν δημόσιου σχολείου.**

Με αυτή την πρωτοφανή πράξη καθαίρεσης καταλύεται το συνταγματικά κατοχυρωμένο δικαίωμα συμμετοχής των εργαζομένων στις νόμιμες και σε ισχύ απεργίες των συνδικαλιστικών μας οργάνων. Η Κυβέρνηση και το Υπουργείο Παιδείας μέσα από αυτή την αυταρχική και αντιδημοκρατική όξυνση και χρησιμοποιώντας την καταστολή και το φόβο προσπαθεί να κάμψει τις αντιστάσεις μας απέναντι στην αντιεκπαιδευτική πολιτική που εφαρμόζει.

Όπως τονίζεται σε σχετική ανακοίνωση της ΟΛΜΕ, τα Διοικητικά όργανα, τα οποία τυχόν ήθελαν επιχειρήσουν να επιβάλλουν τις προβλεπόμενες από το άρθρο 56 του ν.4823/2021 συνέπειες, εις βάρος απεργών υπαλλήλων, υπέχουν πειθαρχικές και ποινικές ευθύνες, ιδίως δε για παράβαση καθήκοντος, αφού κατά την άσκηση των καθηκόντων τους επιχειρούν να εμποδίσουν την άσκηση ενός νομίμου δικαιώματος και την ίδια στιγμή, παραβιάζουν τις, από το άρθρο 22 του Συντάγματος και από το άρθρο 23 παρ.1 σε συνδυασμό προς το άρθρο 14 παρ.2 του ν.1264/1982 απορρέουσες υποχρεώσεις τους.

Κυβέρνηση και ΥΠΑΙΘ, αντί να ασχοληθούν με τα τεράστια προβλήματα στην εκπαίδευση, εμφανίζουν μια μονοθεματική επιμονή στη τιμωρία των εκπαιδευτικών που επιλέγουν να εκφράσουν τη διαφοροποίηση τους μέσα από την άσκηση συνδικαλιστικής δράσης στα σχέδια για την κατηγοριοποίηση των σχολείων. Αν στο ΥΠΑΙΘ επεδείκνυαν ανάλογο ζήλο και για τα άλλα προβλήματα που αντιμετωπίζει ο χώρος της εκπαίδευσης θα είχαν καλυφθεί τα κενά που υπάρχουν σήμερα, δε θα στοιβάζονταν τα παιδιά σε πολυπληθή τμήματα, θα υπήρχαν αξιοπρεπείς νέες σχολικές μονάδες και όχι ασυντήρητα κτήρια, που στις αυλές τους δεσπόζουν κοντέινερς, θα υπήρχε ολοκληρωμένος σχεδιασμός ώστε να καλυφθούν τα μορφωτικά κενά που υπάρχουν στα παιδιά μετά από τα 2 χρόνια πανδημίας και τη διαχείρισή της από την κυβέρνηση (συνεχόμενα lockdown, τηλεκπαίδευση)..

Καλούμε τον ΔΔΕ Κέρκυρας να πάρει πίσω τις διαπιστωτικές πράξεις καθαίρεσης των συναδέλφων μας και τα υπόλοιπα μέλη του συμβουλίου επιλογής να εγκαταλείψουν κάθε σκέψη αντικατάστασης των συναδέλφων και να προστατεύσουν το δικαίωμα στην απεργία και το ήρεμο κλίμα στα σχολεία.

Καλούμε τις εκπαιδευτικές Ομοσπονδίες και τα σωματεία σε όλη την Ελλάδα να στηρίξουν τους συναδέλφους στον αγώνα που θα δώσουν για τη δικαίωσή τους.

**Ο αυταρχισμός και η τρομοκρατία δε θα περάσουν!**

* **Να ανακληθεί η καθαίρεση των 2 Δ/ντών και των 2 Υποδιευθυντριών που συμμετείχαν στην νόμιμα προκηρυγμένη απεργία – αποχή της ΟΛΜΕ και της ΑΔΕΔΥ.**
* **Κάτω τα χέρια από τους εκπαιδευτικούς. Να σταματήσουν όλες οι διώξεις και τα πειθαρχικά για συνδικαλιστικούς λόγους.**

